b'\n_START_ARTICLE_\nAmerikansk staffordshire terrier\n_START_SECTION_\nOpprinnelse og alder\n_START_PARAGRAPH_\nAmstaff er en amerikansk hunderase som nedstammer fra s\xc3\xa5kalte bull and terrier blandinger, som oppsto i Storbritannia og var popul\xc3\xa6re som kamphunder p\xc3\xa5 1800-tallet. Selve opphavet er imidlertid usikkert. Man regner imidlertid med, at b\xc3\xa5de staffordshire bull terrier og amerikansk pit bull terrier (apbt) er sentrale i raselinjene._NEWLINE_Amerikansk pit bull terrier ble i 1898 anerkjent av United Kennel Club (UKC) som egen hunderase. Anerkjennelsen f\xc3\xb8rte imidlertid ikke til presedens hos andre internasjonale kennelklubber. Hundetypen var popul\xc3\xa6r, men rasen lite homogen. Dette resulterte i at noen oppdrettere startet oppdrett etter bestemte linjer, der kamphundlinjene ble undertrykt. Disse hundene fikk etter hvert navnet american staffordshire terrier. Typen ble anerkjent som egen hunderase av AKC i 1936, den gang under navnet staffordshire terrier. Fra 1972 ble prefikset amerikansk lagt til navnet, for \xc3\xa5 unng\xc3\xa5 forveksling med staffordshire bull terrier._NEWLINE_Amstaff har prim\xc3\xa6rt blitt avlet for sitt eksteri\xc3\xb8r og sine egenskaper som familiehund, mens apbt gjerne har v\xc3\xa6rt avlet for sine bruksegenskaper. Amstaff og apbt kan imidlertid regnes som varianter av samme hund, der f\xc3\xb8rstnevnte er mest homogen. UKC tillater s\xc3\xa5ledes amstaffer p\xc3\xa5 sine utstillinger. Likeledes tillater AKC apbt p\xc3\xa5 sine, men bare s\xc3\xa5 lenge hundene tilfredsstiller amstaff standarden og har sine registreringspapirer i orden. Om hunden f\xc3\xb8rst er registrert som en apbt hos UKC anerkjennes den ikke av AKC. Derimot kan den godt registreres som en amstaff hos AKC f\xc3\xb8rst, og deretter som en apbt hos UKC. Da anerkjennes den av AKC. FCI anerkjenner kun amstaff.\n_START_SECTION_\nNanny dog-myten\n_START_PARAGRAPH_\nI England og USA har typen i senere \xc3\xa5r ofte blitt omtalt som \xc2\xabnanny dog\xc2\xbb (barnepikehund), men dette er en myte. Myten oppsto som f\xc3\xb8lge av victoriatidens fotografering av barn med hunder (typisk blandingshunder av bull terrier typen), da en oppdretter \xc3\xb8nsket \xc3\xa5 distansere eget oppdrett fra andre pitbuller. Det eksisterer imidlertid ingen beviser for at denne hundetypen noen gang har gjort seg fortjent til beskrivelsen som \xc2\xabnanny dog\xc2\xbb, annet enn gamle fotografier av barn med hunder som kan minne om denne og lignende raser.\n_START_SECTION_\nNorsk raseforbud\n_START_PARAGRAPH_\nAmstaff ble forbudt i Norge den 20. august 2004. I likhet med apbt og flere andre hunderaser gjelder et tilsvarende forbud ogs\xc3\xa5 i noen andre land. Forbudet omfatter ikke hunder som alt var i landet p\xc3\xa5 lovlig vis, men videre avl og kryssavl ble forbudt med \xc3\xb8yeblikklig virkning. Grunnlaget for forbudet er imidlertid sv\xc3\xa6rt omdiskutert, b\xc3\xa5de blant fagfolk og legfolk. Mange kynologer og forskere mener at forbud mot spesielle raser mangler faglig forankring. Norsk Kennel Klub st\xc3\xb8tter ikke slike raseforbud. Dette begrunnes blant annet med at bittulykker med hunder i de fleste tilfeller kan henf\xc3\xb8res til et uansvarlig eller mangelfullt hundehold.\n_START_SECTION_\nUtseende, anatomi og fysikk\n_START_PARAGRAPH_\nAmstaff er en middels stor hunderase med en kompakt og sv\xc3\xa6rt muskul\xc3\xb8s kropp. Den er noe lengre enn den er h\xc3\xb8y, med forholdsvis korte ekstremiteter, et forholdsvis stort hode med kraftfulle kjever og et semikort snuteparti. Pelsen er glatt og tilliggende. Alle farger er tillatt, men mer enn 80% hvit, solbrun, leverfarget eller svart er ikke \xc3\xa5 foretrekke.\n_START_SECTION_\nBruksomr\xc3\xa5de\n_START_PARAGRAPH_\nAmstaff er en energisk, utholden og god brukshund. Den brukes blant annet som terapihund i enkelte land.\n_START_SECTION_\nLynne og v\xc3\xa6rem\xc3\xa5te\n_START_PARAGRAPH_\nAmstaff har normalt et mildt og tolerant lynne, men den kan v\xc3\xa6re noe dominant overfor andre hunder. Amerikansk staffordshire terrier regnes som sv\xc3\xa6rt intelligent, dette gj\xc3\xb8r ogs\xc3\xa5 at hunden egner seg godt som vakthund._NEWLINE_Rasen regnes som omgjengelige og menneskekj\xc3\xa6r, men den trives best n\xc3\xa5r den f\xc3\xa5r godt med mosjon og nok av psykiske utfordringer. En passiv hund kan bli en utfordring. Rasen egner seg derfor best for aktive mennesker som har solid erfaring.'